משפט שלמה (דה טרואה)

משפט שלמה הוא ציור משנת 1742 המתאר את משפט שלמה, מאת הצייר הצרפתי ז’אן־פרנסואה דה טרואה. היצירה נוצרה ברומא כחלק מהזמנה של הקרדינל פייר גרן דה טנסן לארמון הארכיבישופי שלו בליון. ציור נוסף שנכלל באותה הזמנה הוא ישו והאישה השומרונית. שתי היצירות שמורות כיום במוזיאון לאמנויות יפות של ליון.Marie-Françoise Amigues, Tableaux français du xviiie et du xviiie siècle au musée des Beaux-Arts de Lyon, Lyon, Université Lumière II, 1989 (French)

 תיאור היצירה 
הסצנה מתרחשת בארמונו של המלך שלמה, כפי שמעידות העמודות הנראות ברקע. המלך, הלבוש גלימה וטורבן, שרוי בצללים, יושב על כס מלכותו ולצדו שני יועציו. הקומפוזיציה נחתכת באלכסון, מהלך המדגיש את דמויות התליין, שתי הנשים ושני התינוקות שבקדמת התמונה. התליין, זרועו הימנית מתוחה, אוחז בסכין בידו הימנית ומביט אל המלך, כאילו הוא ממתין לפקודת הביצוע. בידו השמאלית הוא אוחז בכף רגלו של התינוק החי, שאותו הוא עומד לחצות לשניים. התינוק מונח בין שתי הנשים, דבר המבליט עוד יותר את העימות ביניהן. האישה הראשונה, הלבושה שמלה אדומה, נראית מתחננת ומצביעה על התינוק המת השוכב לרגליה. האישה השנייה, הלבושה שמלה כחולה, שומרת על תנוחה מתגוננת. מבטן של שתי הנשים מתלכד ומופנה אל המלך.Xavier Salmon, Jean-François de Troy et Hyacinthe Collin de Vermont: inspiration réciproque ou culture académique commune (à propos d'un tableau du MBA de Lyon), Lyon, Association des Amis du musée de Lyon, 1993 (French)

 הערות שוליים 

קטגוריה:ילדים בציור
קטגוריה:ציורי התנ"ך
קטגוריה:ציורי שמן
קטגוריה:ציורים מהמאה ה-18
קטגוריה:משפט שלמה בציור